‘Geen werk’ as Nieu-Seelandse gesondheidswerkers, onderwysers nie inentFoto bloot ter illustrasie. (Foto: Joel Saget/AFP) Nieu-Seelandse owerhede het Maandag aangekondig dat gesondheidswerkers en onderwysers in dié land nie van ŉ werk verseker sal wees indien hulle nie teen Covid-19 ingeënt word nie. “Ons kan niks aan toeval oorlaat nie, daarom moet ons die inentings verpligtend maak,” het Chris Hipkins, minister van onderwys wat ook verantwoordelik vir die land se reaksie op die pandemie is, gesê. “Inentings bly ons sterkste en doeltreffendste manier om teen ernstige of dodelike Covid-19-gevalle te beskerm.” Volgens owerhede moet dokters, verpleegsters en ander gesondheidswerkers teen 1 Desember ten volle ingeënt wees, terwyl onderwysers wat daagliks met leerders in aanraking is teen die begin van Januarie ingeënt moet wees. Hoërskole sal ook ŉ register van skoliere se inentingstatus moet byhou. Die verpligte inentings sluit in onderwysers wat tuis onderrig gee en ouers wat as vrywilligers by ŉ skool werk. Daar is egter nog nie besluit of inentings in die tersiêre onderwyssektor verpligtend gemaak moet word nie. Die Royal New Zealand College of General Practitioners het die verpligte inentings ondersteun nadat sy president, Samantha Murton, dit as ŉ “gewaagde, maar noodsaaklike besluit” beskryf het. Nieu-Seeland is deur die loop van die Covid-19-pandemie geloof vir sy pogings om die koronavirus heeltemal te stuit, eerder as om dit te bestuur. Danksy dié benadering was dit nie nodig vir die land om vir langer as ŉ jaar inperkingsmaatreëls in werking te stel nie en die alledaagse lewe kon normaalweg voortgaan sonder beperkings op sosiale byeenkomste. Die strategie het egter platgeval nadat ŉ enkele virusgeval van die Delta-variant in Augustus in Auckland aangeteken is en sedertdien na omliggende provinsies versprei het. Premier Jacinda Ardern het gesê dat die hoogs oordraagbare Delta-variant die strategie van die land bemoeilik het en nie maklik uit die weg geruim kan word nie.